Sodom

Βιογραφία

Οι Sodom σχηματίστηκαν το 1981 από τον Τόμας Ζουκ, γνωστό ως "Τομ Angelripper". Δύο χρόνια αργότερα τα τύμπανα του σχήματος ανέλαβε ο Κρίστιαν "Witchhunter" Ντούντεκ και τις κιθάρες ο Φρανκ Τέστεγκεν. Ηχογράφησαν το πρώτο τους ντέμο το 1983 με τίτλο "Witching Metal", πριν Γιόζεφ Ντόμινιτς αντικαταστήσει τον Τέστεγκεν το 1984, ενώ ένα χρόνο αργότερα τη θέση του πήρε ο Μίκαελ Γουλφ. Το συγκρότημα ηχογράφησε άλλο ένα ντέμο για την "Steamhammer" και το Μάιο του 1984 κυκλοφόρησε το ΕΡ "In the Sign of Evil", το οποίο θεωρείται μέρος του πρώτου κύματος του Black Metal.
Ο πρώτος τους δίσκος κυκλοφόρησε το 1986 με τίτλο "Obsessed by Cruelty", πριν ο κιθαρίστας Φρανκ Γκόστσικ αντικαταστήσει τον Γουλφ. Η νέα σύνθεση κυκλοφόρησε το "Persecution Mania" με τη στιχουργική του σχήματος να μεταφέρεται από τον αποκρυφισμό στην πολεμική θεματολογία. Για την προώθηση του δίσκου περιόδευσαν στην Ευρώπη μαζί με τους Ελβετούς Coroner. Ακολούθησε η κυκλοφορία του "Agent Orange" το 1989, το γερμανικό thrash metal άλμπουμ με τις υψηλότερες πωλήσεις παγκοσμίως. Το συγκρότημα περιόδευσε με τους Sepultura στην Αμερική με προσωρινό ντράμερ τον Ούβε Μπάλτρους των Mekong Delta.
Το 1990, ο Γκόστσικ αποχώρησε για να ενταχθεί στους Kreator και αντικαταστάθηκε από τον Μίκαελ Χόφμαν, με τον οποίο ηχογράφησαν το "Better Off Dead" σε παραγωγή του Χάρις Τζονς. Ο Χόφμαν αντικαταστάθηκε από τον Άντι Μπρινγκς, με τον οποίο κυκλοφόρησαν το "Tapping the Vein" τον Αύγουστο του 1992. Μετά την περιοδεία για την προώθηση του δίσκου, ο Ντούντεκ απολύθηκε για να έρθει στη θέση του ο Γκίντο Ρίχτερ. Οι Sodom κυκλοφόρησαν το "Get What You Deserve" το 1994, στην περιοδεία του οποίου ηχογραφήθηκε το "Marooned Live". Ακολούθησε το "Masquerade in Blood" με τον Ντιρκ Στράλιμαϊερ στην κιθάρα, ο οποίος σύντομα αντικαταστάθηκε από τον Μπερντ Κοστ. Επίσης, τα τύμπανα ανέλαβε ο Μπόμπι Σοτκόφσκι.
Ακολούθησε το "'Til Death Do Us Unite" 1997 μέσω της "G.U.N. Records" με μία διασκευή στο "Hazy Shade Of Winter" του Πολ Σάιμον. Το 1999 κυκλοφόρησαν το "Code Red" μέσω της "Drakkar" και στο τέλος της χρονιάς περιόδευσαν στην Γερμανία μαζί με τους Tankard και Goddess of Desire. Ακολούθησε μία μία πολύ μεγάλη περιοδεία μαζί με τους Destruction και τους Kreator.
Το "M-16" του 2001 ήταν ένα concept άλμπουμ που ασχολούνταν με τον Πόλεμο του Βιετνάμ, ενώ το 2003, ηχογράφησαν στην Μπανγκόκ το διπλό ζωντανό άλμπουμ "One Night in Bangkok". Τον Φεβρουάριο του 2005 περιόδευσαν στην Λατινική Αμερική συνεχίζοντας μέσα στην χρονιά με μεγάλα ευρωπαϊκά φεστιβάλ. Το 2006 εκδόθηκε ο δίσκος "Sodom" και κατά την περιοδεία για την προώθηση του εμφανίστηκαν στο κλαμπ "Citta" του Τόκιο με τους Death Angel, Venom, Dragonlord και Onslaught.
Στις 7 Σεπτεμβρίου 2008, ο Κρίστιαν "Witchhunter" Ντούντεκ πέθανε λόγω ηπατικής ανεπάρκειας.
Στις 14 Αυγούστου 2009, οι Sodom εμφανίστηκαν για πρώτη φορά μετά από είκοσι χρόνια στη Μεγάλη Βρετανία, για το φεστιβάλ "Bloodstock Open Air". Το Νοέμβριο του 2010 κυκλοφόρησε το "In War and Pieces" με τον Σοτκόφσκι να αποχωρεί λίγο αργότερα, για να αντικατασταθεί από τον Μάρκους Φράιβαλντ.
Στις 29 Απριλίου 2013, κυκλοφόρησε το άλμπουμ "Epitome of Torture", ο 14ος στούντιο δίσκος του συγκροτήματος ανεβαίνοντας στο # 32 των γερμανικών τσαρτ, την υψηλότερη θέση από οποιονδήποτε άλλο δίσκο τους. Κατά την περιοδεία του δίσκου έδωσαν έξι συναυλίες στην Βραζιλία πριν συνεχίσουν στην Ευρώπη και το καλοκαίρι του 2014 περιόδευσαν μαζί με τους Kreator, τους Arch Enemy και τους Vader.
Στις 9 Ιουνίου 2016, ανακοινώθηκε ότι τον Αύγουστο του ίδιου έτους θα κυκλοφορήσει ο 15ος δίσκος του συγκροτήματος με τίτλο "Decision Day". Το άλμπουμ σκαρφάλωσε στην έβδομη θέση των γερμανικών τσαρτ, την καλύτερη της μέχρι τότε δισκογραφίας του συγκροτήματος.